**Osnovne informacije o polaganju stručnog ispita za voditelja poslovnice putničke agencije**

Stručni ispit za voditelja poslovnice putničke agencije polaže se na osnovu Zakona o turističkoj djelatnosti (Službene novine Federacije BiH“, broj 32/09) i Pravilnika o stručnom ispitu za voditelja poslovnice putničke agencije (Službene novine Federacije BiH“, broj 30/10).

Program stručnog ispita za voditelja poslovnice sastoji se od općeg i posebnog dijela. Stručni ispit za voditelja poslovnice se polaže pred ispitnom komisijom koje rješenjem imenuje federalni ministar okoliša i turizma.

***PRIJAVA ZA ISPIT***

Uz prijavu za polaganje stručnog ispita za voditelja poslovnice kandidat je dužan priložiti:
1. dokaz da ima najmanje srednju stručnu spremu
2. potvrdu obrazovne ustanove o aktivnom znanju jednog svjetskog jezika

3. izvod iz matične knjige rođenih

4. dokaz o uplati iznosa cijene ispita

Troškove ispita snosi kandidat. Cijena stručnog ispita objavljuje se u oglasu o održavanju stručnog ispita za voditelja poslovnice. Visinu iznosa troškova za polaganje stručnog ispita za voditelja poslovnice, po kandidatu, određuje federalni ministar okoliša i turizma posebnim aktom.

***ISPITNI PROGRAM***

Opći dio stručnog ispita za voditelja poslovnice sadrži sljedeće predmete:

1. Ustavno uređenje Bosne i Hercegovine i Federacije Bosne i Hercegovine

2. Privreda u Bosni i Hercegovini

3. Osnove turizma

4. Zakonodavstvo u oblasti turizma u Federaciji Bosne i Hercegovine.

Federalno ministarstvo okoliša i turizma je u skladu sa ovim predmetima izradilo Priručnik za edukaciju i polaganje stručnog ispita za voditelja poslovnice za opći dio.

Posebni dio stručnog ispita za voditelja poslovnice sadrži sljedeće predmete:

1. Putničke agencije
2. Vježbe

Udruženje putničkih agencija BiH -UTA BiH, je u skladu sa ovim predmetima izradilo Priručnik za edukaciju i polaganje stručnog ispita za voditelja poslovnice za posebni dio.

***POLAGANJE STRUČNOG ISPITA***

Polaganje stručnog ispita za voditelja poslovnice vrši se na slijedeći način: prvo se rješava pismeni test općeg dijela stručnog ispita za voditelja poslovnice, a nakon toga se pristupa rješavanju pismenog testa posebnog dijela stručnog ispita za voditelja poslovnice. Kandidat koji nije položi opći dio stručnog ispita za voditelja poslovnice, ne može pristupiti polaganju posebog dijela stručnog ispita za voditelja poslovnice.

Ispitna komisija priprema pitanja i opcijske odgovore za pismeni test za opći i posebni dio stručnog ispita za voditelja poslovnice. Ispit za voditelja poslovnice polaže se u vidu testa sačinjenog od pitanja na koja je ponuđeno više odgovora od kojih je samo jedan tačan. Za svako pitanje u testu su ponuđena dva do četiri opcijska odgovora. Kandidat, prilikom rješavanja testa, treba odgovoriti na svako pitanje, označavanjem samo jedne od ponuđenih opcija. Vrijeme za rješavanje testa iznosi najduže dva sata. Prilikom rješavanja testa, kandidat se ne može koristiti stručnom literaturom, elektronskim, tehničkim i drugim pomagalima.

Nakon završenog ispita, ispitna komisija pristupa ocjenjivanju testova. Ocjena uspjeha o ispitu je »položio« ili »nije položio«. Ispitna komisija objavljuje rezultate testova na web stranici i oglasnoj ploči Federalnog ministarstva okoliša i turizma i obavještava kandidate o rezultatima koje su postigli.

Kandidat je položio ispit ako tačno odgovori na najmanje dva pitanja iz svakog predmeta (dvije trećine testa) za opći i posebni dio.

Kandidat koji nije pokazao zadovoljavajuće znanje iz jednog ili najviše dva predmeta, općeg ili posebnog ispita, upućuje se na popravni ispit iz tih predmeta. Popravni ispit kandidat polaže usmeno, najranije u roku od 15 dana, a najkasnije u roku od 90 dana od dana polaganja stručnog ispita. Kandidat koji nije pristupio polaganju popravnog ispita ili popravni ispit nije položio u roku, ismatrat će se da nije položio stručni ispit. Kandidat koji nije položio ispit može ponovo pristupiti polaganju ispita u sljedećem ispitnom roku.

NAPOMENA: Kandidat je obvezan pristupiti polaganju stručnog ispita u terminu koji mu je određen aktom Ministarstva. ( potrebno je pratiti web stranicu Ministarstva na kojoj se objavljuje Javni poziv o prijavi za polaganju stručnog ispita, obrazac prijave, datum i vrijeme polaganja stručnog ispita kao i cijena stručnog ispita).

***UVJERENJE O POLOŽENOM ISPITU***

O položenom stručnom ispitu za voditelja poslovnice kandidatu se izdaje uvjerenje koje potpisuju federalni ministar okoliša i turizma.